CELEX: C2005/106/82
Language: da
Date: 2005-04-30 00:00:00
Title: Sag T-100/05: Sag anlagt den 21. februar 2005 af Compagnie d'entreprises C.F.E. mod Kommissionen for De Europæiske Fællesskaber

30.4.2005   
            
            
               DA
            
            
               Den Europæiske Unions Tidende
            
            
               C 106/41
            
         Sag anlagt den 21. februar 2005 af Compagnie d'entreprises C.F.E. mod Kommissionen for De Europæiske Fællesskaber
   (Sag T-100/05)
   (2005/C 106/82)
   Processprog: fransk
   Ved De Europæiske Fællesskabers Ret i Første Instans er der den 21. februar 2005 anlagt sag mod Kommissionen for De Europæiske Fællesskaber af Compagnie d'entreprises C.F.E., Bruxelles, ved avocats B. Louveaux og J. van Ypersele.
   Sagsøgeren har nedlagt følgende påstande:
   
               —
            
            
               Kommissionens beslutning af 7. december 2004 om vedtagelse af listen over lokaliteter af fællesskabsbetydning i det atlantiske biogeografiske område i henhold til Rådets direktiv 92/43/EØF (2004/813/EF), offentliggjort i EUT den 29. december 2004, annulleres i det hele, eller i det mindste for så vidt som beslutningen udlægger sagsøgerens ejendom, der er beliggende på avenue de la Foresterie, Watermael-Boitsfort (Belgien) og matrikuleret som sektion F nr. 66/Y/2 og 66/s/2, som en lokalitet af fællesskabsbetydning.
            
         
               —
            
            
               Sagsøgte tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren i den foreliggende sag er indehaver af en stor del af en byggemodnet grund, der er beliggende i hovedstadsregionen Bruxelles. Denne grund blev ved den anfægtede beslutning udlagt som en lokalitet af fællesskabsbetydning.
   Sagsøgeren har til støtte for sine påstande gjort gældende, at:
   
               —
            
            
               der er sket tilsidesættelse af artikel 4, stk. 1 og 2, og bilag III til Rådets direktiv 92/43/EØF af 21. maj 1992 om bevaring af naturtyper samt vilde dyr og planter, for så vidt som Kommissionen har vedtaget den omhandlede beslutning, uden at et udkast til en liste over lokaliteter af fællesskabsbetydning behørigt var blevet foreslået af Belgien, idet Institut bruxellois pour la gestion de l'environnement, som er ophavsmænd til nævnte forslag, åbenbart savnede kompetence til at udarbejde listen. Som følge heraf er den anfægtede beslutning mangelfuld som følge af inkompetence.
            
         
               —
            
            
               der er sket tilsidesættelse af artikel 4, stk. 2 og 3, artikel 20 og 21 i direktiv 92/43/EØF, af artikel 5, stk. 2, og artikel 7, stk. 1, i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der er tillagt Kommissionen, af artikel 8 i »habitat«-udvalgets forretningsorden, af artikel 9 i den standardforretningsorden, der i henhold til nævnte artikel 7, stk. 1, er vedtaget ved beslutning 2001/C 38/03, samt de almindelige principper om god forvaltningsskik og »audi alteram partem«. Sagsøgeren har i denne forbindelse anført, at »habitat«-udvalgets udtalelse ikke blev indhentet i henhold til den almindelige procedure om afgivelse af udtalelse, men ved anvendelsen af den skriftlige procedure om afgivelse af udtalelse, uden at nødvendigheden af at anvende af denne procedure var godtgjort, uden at anvendelsen af denne procedure var blevet gjort til genstand for en begrundet beslutning, og uden at »habitat«-udvalget havde været i stand til at udtale sig om alle sagens tekniske aspekter.
            
         
               —
            
            
               Kommissionen har truffet sin beslutning på grundlag af et forslag til en liste over lokaliteter, der er baseret på upræcise og/eller irrelevante faktiske oplysninger henset til de kriterier, der er fastsat i bilag III til direktiv 92/43/EØF.